CELEX: 
Language: fi
Date: 2017-09-29 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2016/1011 täydentämisestä sen erittelemiseksi, miten 20 artiklan 1 kohdan c alakohdan iii alakohdassa säädettyjä perusteita on sovellettava arvioitaessa, onko tietyillä tapahtumilla merkittävä kielteinen vaikutus markkinoiden eheyteen, rahoitusvakauteen, kuluttajiin, reaalitalouteen tai kotitalouksien ja yritysten rahoitukseen yhdessä tai useammassa jäsenvaltiossa

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetulla asetuksella (EU) 2016/1011, jäljempänä ”vertailuarvoasetus”, otetaan käyttöön yhteinen kehys rahoitusvälineissä, rahoitussopimuksissa tai sijoitusrahastoissa viitattavien vertailuarvojen tarkkuuden ja koskemattomuuden varmistamiseksi Euroopan unionissa. Tällä pyritään edistämään sisämarkkinoiden toimintaa ja saavuttaa samalla korkeatasoinen kuluttajan- ja sijoittajansuoja.
            
            
               Tämä delegoitu asetus perustuu vertailuarvoasetuksessa säädettyyn valtuutukseen. Toissijaisuuskysymystä on käsitelty vertailuarvoasetuksen vaikutusten arvioinnissa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio valtuutti Euroopan arvopaperimarkkinaviranomaisen, jäljempänä ’EAMV’, antamaan sille teknisen lausunnon mahdollisista vertailuarvoasetuksen delegoiduista säädöksistä. EAMV antoi tämän lausunnon 10. marraskuuta 2016. Teknistä lausuntoa laatiessaan EAMV järjesti kaksi julkista kuulemista. Ensimmäinen niistä järjestettiin helmi-maaliskuussa 2016 (51 vastausta julkaistu
                  1
               ) ja toinen kesäkuussa 2016 (33 vastausta julkaistu
                  2
               ). Se järjesti lisäksi avoimen kuulemistilaisuuden 29. helmikuuta 2016. Komissio osallistui komissiolle annettavaa lausuntoa valmistelevan EAMV-työryhmän kokouksiin sekä avoimeen kuulemiseen. Se otti huomioon kuulemisessa saadut vastaukset laatiessaan delegoitua asetusta. 
            
            
               Kaiken kaikkiaan teknisen lausunnon luonnosta koskeneessa EAMV:n kuulemisessa saaduissa vastauksissa tuettiin EAMV:n lähestymistapaa. Tässä lähestymistavassa vahvistetaan ei-tyhjentävä luettelo perusteista, joita toimivaltaisten viranomaisten olisi tarkasteltava yhdessä tapauskohtaisesti. Vastaajat eivät pitäneet tarpeellisena lisätä muita perusteita delegoidussa asetuksessa olevaan luetteloon. Jotkin vastaajien yksityiskohtaisemmista ehdotuksista otettiin huomioon lopullisessa teknisessä lausunnossa. Muissa huomautuksissa ei puolestaan viitattu lausunnon yksityiskohtiin vaan asiaan liittyviin kysymyksiin. 
            
            
               Yksi vastaajista totesi, että vertailuarvoon viittaavien rahoitusvälineiden, rahoitussopimusten tai sijoitusrahastojen arvo voi olla jossakin jäsenvaltiossa todellista suurempi siellä toimivien merkittävien säilytysyhteisöjen vuoksi. Tätä on selkeytetty tämän delegoidun asetuksen johdanto-osan kappaleessa. Toinen huomautus, joka on otettu huomioon tässä delegoidussa asetuksessa, koski vertailuarvon korvattavuutta silloin, kun päätetään, onko vertailuarvo kriittinen vai ei. Korvaavien vertailuarvojen puuttuminen on kuitenkin jo yksi vertailuarvoasetuksen 20 artiklan 1 kohdan c alakohdan ii alakohdassa säädetyistä pakollisista perusteista. 
            
            
               EAMV kysyi erityisesti, olisiko useissa sen ehdottamissa perusteissa käytettävä ilmaisu ”merkittävä osa” määriteltävä tarkemmin prosenttiarvoja tai arvojen vaihteluväliä käyttäen. Vastaajien näkemykset jakautuivat tältä osin. Jotkut haluaisivat EAMV:n tarkentavan ilmaisua, kun taas toiset olivat yhtä mieltä EAMV:n kanssa siitä, että tämä olisi hyvin vaikeaa ja että tällaiset määrälliset raja-arvot saattavat edellyttää toistuvia tarkistuksia sitä mukaa kuin jäsenvaltioiden markkinat ja talous kehittyvät. Määrällisten raja-arvojen etujen ja haittojen punnitsemisen perusteella näyttää aiheelliselta olla määrittelemättä niitä delegoidussa asetuksessa, koska lainsäädäntö ei ole riittävän joustava väline mukauttamaan niitä markkinoiden ja talouden kehitykseen ja muihin merkityksellisiin tekijöihin. Tämä on sopusoinnussa vertailuarvoasetuksen kanssa, jossa säädetty mahdollisuus käyttää laadullisten ja määrällisten perusteiden yhdistelmää antaa toimivaltaisille viranomaisille riittävän joustavuuden nimetä vertailuarvot kriittisiksi myös silloin, kun ne eivät ylitä määrällisiä kynnysarvoja.
            
            
               Komissio puolestaan piti vuonna 2016 ja vuoden 2017 ensimmäisellä neljänneksellä kahdenvälisiä kokouksia eri sidosryhmien kanssa keskustellakseen tämän delegoidun asetuksen sisällöstä. Se järjesti myös kaksi asiaankuuluvan asiantuntijaryhmän kokousta, joissa se keskusteli delegoiduista toimenpiteistä jäsenvaltioiden valtiovarainministeriöiden ja valvontaviranomaisten asiantuntijoiden sekä Euroopan parlamentin ja EAMV:n tarkkailijoiden kanssa. 
            
            
               Kansalaisia kehotettiin antamaan palautetta komission delegoidun asetuksen luonnoksesta 22.6.2017 alkaneen ja 20.7.2017 päättyneen komission sisäisen lausuntokierroksen jälkeen. Kyseisestä delegoidusta säädöksestä ei esitetty mitään erityisiä huomautuksia.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tässä delegoidussa asetuksessa säädetään, miten vertailuarvoasetuksen 20 artiklan 1 kohdan c alakohdan iii alakohdassa tarkoitettuja perusteita sovelletaan sen arvioimiseksi, millainen vaikutus vertailuarvon lakkaamisella tai epäluotettavuudella voi mahdollisesti olla markkinoiden eheyteen, rahoitusvakauteen, kuluttajiin, reaalitalouteen tai kotitalouksien ja yritysten rahoitukseen yhdessä tai useammassa jäsenvaltiossa.
            
            
               KOMISSION DELEGOITU ASETUS (EU) …/…,
            
            
               annettu 29.9.2017,
            
            
               Euroopan parlamentin ja neuvoston asetuksen (EU) 2016/1011 täydentämisestä sen erittelemiseksi, miten 20 artiklan 1 kohdan c alakohdan iii alakohdassa säädettyjä perusteita on sovellettava arvioitaessa, onko tietyillä tapahtumilla merkittävä kielteinen vaikutus markkinoiden eheyteen, rahoitusvakauteen, kuluttajiin, reaalitalouteen tai kotitalouksien ja yritysten rahoitukseen yhdessä tai useammassa jäsenvaltiossa
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011
                  3
                ja erityisesti sen 20 artiklan 6 kohdan c alakohdan,
            
            
               sekä katsoo seuraavaa:
            
            
               (1)Kun otetaan huomioon asetuksen (EU) 2016/2011 20 artiklan 1 kohdan c alakohdan iii alakohdassa säädetyn laadullisen edellytyksen yleinen luonne ja tarve varmistaa, että toimivaltaiset viranomaiset soveltavat kyseistä edellytystä johdonmukaisesti, on asianmukaista säätää kriittisten vertailuarvojen osalta, miten i) vertailuarvon tarjonnan lopettamisella, ii) vertailuarvon tarjoamisella sellaisten syöttötietojen perusteella, jotka eivät enää edusta täysin kohteena olevia markkinoita tai taloustilannetta tai iii) vertailuarvon tarjonnalla epäluotettavien syöttötietojen perusteella voi olla merkittävä kielteinen vaikutus markkinoiden eheyteen, rahoitusvakauteen, kuluttajiin, reaalitalouteen tai kotitalouksien ja yritysten rahoitukseen yhdessä tai useammassa jäsenvaltiossa.
            
            
               (2)Kriittisiä vertailuarvoja käytetään usein muissa jäsenvaltioissa kuin niitä tarjoavissa jäsenvaltiossa, ja niitä käytetään eri tavoin riippuen siitä, missä jäsenvaltiossa niitä käytetään. Näin ollen merkittäviä vaikutuksia voi syntyä joko yhdessä tai useammassa jäsenvaltiossa taikka unionin tasolla. Merkittävät kielteiset vaikutukset voivat syntyä myös ainoastaan yhden tai useamman 20 artiklan 1 kohdan c alakohdan iii alakohdassa tarkoitetun perusteen osalta. Sen vuoksi on tärkeää tehdä arviointi sekä kansallisella että markkinoiden tasolla ja myös unionin tasolla.
            
            
               (3)Asetuksessa (EU) 2016/1011 luetellaan viisi alaa, joilla merkittäviä kielteisiä vaikutuksia voi syntyä. Markkinoiden eheydellä tarkoitetaan ensisijaisesti tietyn rahoitustuotteen markkinoita, kun taas rahoitusvakaus viittaa jonkin jäsenvaltion tai unionin koko rahoitusjärjestelmään. Vaikutukset kohdistuvat kuluttajiin pääasiassa sellaisten rahoitusvälineiden ja sijoitusrahastojen kautta, mukaan lukien eläkerahastot, joihin he ovat sijoittaneet, ja sellaisten rahoitussopimusten kautta, jonka he ovat allekirjoittaneet ja joissa viitataan kyseessä olevaan kriittiseen vertailuarvoon. Mahdolliset vaikutukset reaalitalouteen liittyvät suoraan sellaisten rahoitusvälineiden, rahoitussopimusten ja sijoitusrahastojen arvoon, joissa viitataan kyseiseen vertailuarvoon. Mahdolliset vaikutukset kotitalouksien ja yritysten rahoitukseen todennäköisesti kasvavat sitä mukaa kuin maksamattomien lainojen arvo kasvaa talouden kokoon suhteutettuna. Kuluttajat sekä kotitalouksien ja yritysten rahoitus ovat alttiimpia haitallisille vaikutuksille silloin, kun kotitalouksien ja yritysten velkaantuneisuuden kokonaistaso on korkea,
            
            
               ON HYVÄKSYNYT TÄMÄN ASETUKSEN:
            
            
               1 artikla
                  Toimivaltaisten viranomaisten tekemä arviointi
            
            
               1.Toimivaltaisten viranomaisten on arvioitava 2, 3, 4, 5 ja 6 artiklassa tarkoitettuja perusteita noudattaen, kohdistuuko markkinoiden eheyteen, rahoitusvakauteen, kuluttajiin, reaalitalouteen tai kotitalouksien ja yritysten rahoitukseen asetuksen (EU) 2016/1011 20 artiklan 1 kohdan c alakohdan iii alakohdassa tarkoitettuja merkittäviä kielteisiä vaikutuksia yhdessä tai useammassa jäsenvaltiossa.
            
            
               2.Jos toimivaltaiset viranomaiset uskovat, että tällaisia merkittäviä kielteisiä vaikutuksia esiintyy useammassa kuin yhdessä jäsenvaltiossa, niiden on tehtävä erillinen arviointi kustakin asianomaisesta jäsenvaltiosta sekä yleinen arvio kaikista jäsenvaltioista. 
            
            
               2 artikla
                  Merkittävä kielteinen vaikutus markkinoiden eheyteen 
            
            
               Toimivaltaisten viranomaisten on arvioitava, kohdistuuko markkinoiden eheyteen merkittäviä kielteisiä vaikutuksia, seuraavia perusteita noudattaen:
            
            
               (a)sellaisten vertailuarvoon joko suoraan tai välillisesti vertailuarvojen yhdistelmässä viittaavien rahoitusvälineiden arvo, joilla käydään kauppaa kyseisissä jäsenvaltioissa sijaitsevilla kauppapaikoilla, sekä absoluuttisesti mitattuna että suhteutettuna niiden rahoitusvälineiden kokonaisarvoon, joilla käydään kauppaa kyseisissä jäsenvaltioissa sijaitsevilla kauppapaikoilla;
            
            
               (b)vertailuarvoon joko suoraan tai välillisesti vertailuarvojen yhdistelmässä viittaavien rahoitussopimusten arvo kyseisissä jäsenvaltioissa sekä absoluuttisesti mitattuna että suhteutettuna asianomaisissa jäsenvaltioissa liikkeellä olevien rahoitussopimusten kokonaisarvoon;
            
            
               (c)sellaisten sijoitusrahastojen arvo, joissa viitataan niiden arvonkehitystä mittaavaan vertailuarvoon joko suoraan tai välillisesti vertailuarvojen yhdistelmässä, kyseisissä jäsenvaltioissa sekä absoluuttisesti mitattuna että suhteutettuna niiden sijoitusrahastojen kokonaisarvoon, joiden markkinoille saattaminen on hyväksytty tai ilmoitettu kyseisissä jäsenvaltioissa;
            
            
               (d)onko vertailuarvo nimetty asetuksen 2016/1011 28 artiklan 2 kohdan mukaisesti vertailuarvoksi, jolla mahdollisesti korvataan asetuksen (EU) 2016/1011 20 artiklan 1 kohdassa tarkoitetussa kriittisten vertailuarvojen luettelossa olevat muut vertailuarvot tai jota on jo käytetty niiden seuraajana;
            
            
               (e)tilinpidossa käytettävien standardien tai muiden sääntelytarkoitusten osalta:
            
            
               i)käytetäänkö vertailuarvoa viittamaan vakavaraisuussääntelyyn, kuten pääomaa, likviditeettiä tai velkaantuneisuutta koskeviin vaatimuksiin;
            
            
               ii)käytetäänkö vertailuarvoa kansainvälisissä tilinpäätösstandardeissa.
            
            
               3 artikla
                  Merkittävät kielteiset vaikutukset rahoitusvakauteen
            
            
               Toimivaltaisten viranomaisten on arvioitava, kohdistuuko rahoitusvakauteen merkittäviä kielteisiä vaikutuksia, seuraavia perusteita noudattaen:
            
         
         
            
               (a)vertailuarvoon joko suoraan tai välillisesti vertailuarvojen yhdistelmässä viittaavien rahoitusvälineiden, rahoitussopimusten ja sijoitusrahastojen arvo kyseisissä jäsenvaltioissa sekä absoluuttisesti mitattuna että suhteutettuna
            
            
               i)rahoitusalan kokonaisvaroihin kyseisissä jäsenvaltioissa;
            
            
               ii)pankkialan kokonaisvaroihin kyseisissä jäsenvaltioissa;
            
            
               (b)sellaisten rahoituslaitosten haavoittuvuus, jotka ovat allekirjoittaneet vertailuarvoon viittaavia rahoitusvälineitä, rahoitussopimuksia tai sijoitusrahastoja tai sijoittaneet niihin.
            
            
               4 artikla
                  Merkittävät kielteiset vaikutukset kuluttajiin
            
            
               Toimivaltaisten viranomaisten on arvioitava, kohdistuuko kuluttajiin merkittäviä kielteisiä vaikutuksia, seuraavia perusteita noudattaen:
            
            
               (a)kuluttajille tarjottavien rahoitusvälineiden ja sijoitusrahastojen osalta
            
            
               i)sellaisten vertailuarvoon joko suoraan tai välillisesti vertailuarvojen yhdistelmässä viittaavien rahoitusvälineiden ja sijoitusrahastojen arvo, joita myydään vähittäiskuluttajille kyseisissä jäsenvaltioissa, sekä absoluuttisesti mitattuna että suhteutettuna niiden rahoitusvälineiden ja sijoitusrahastojen kokonaisarvoon, joita myydään vähittäissijoittajille kyseisissä jäsenvaltioissa;
            
            
               ii)arvio sellaisten kuluttajien lukumäärästä, jotka ovat ostaneet vertailuarvoon joko suoraan tai välillisesti vertailuarvojen yhdistelmässä viittaavia rahoitusvälineitä ja sijoitusrahastoja, kyseisissä jäsenvaltioissa sekä absoluuttisesti mitattuna että suhteutettuna kyseisten jäsenvaltioiden kokonaisväestöön;
            
            
               (b)ammatillisia lisäeläkkeitä tarjoavien laitosten osalta
            
            
               i)sellaisten vertailuarvoon viittaavien eläkejärjestelmien arvo, joita ammatillisia lisäeläkkeitä tarjoavat laitokset hallinnoivat kyseisissä jäsenvaltioissa, sekä absoluuttisesti mitattuna että suhteutettuna kyseisissä jäsenvaltioissa ammatillisia lisäeläkkeitä tarjoavien laitosten hallinnoimien eläkejärjestelmien kokonaisarvoon;
            
            
               ii)arvio sellaisten kuluttajien lukumäärästä, jotka kuuluvat vertailuarvoon viittaaviin ammatillisia lisäeläkkeitä tarjoavien laitosten hallinnoimiin eläkejärjestelmiin, kyseisissä jäsenvaltioissa sekä absoluuttisesti mitattuna että suhteutettuna kyseisten jäsenvaltioiden kokonaisväestöön;
            
            
               iii)arvio siitä, miten tärkeitä ovat ammatillisia lisäeläkkeitä tarjoavat laitokset, jotka hallinnoivat vertailuarvoon viittaavia eläkejärjestelmiä, jäsenvaltioiden kansalaisten eläketuloille;
            
            
               (c)kuluttajaluottosopimusten osalta
            
            
               i)vertailuarvoon viittaavien kuluttajaluottosopimusten arvo kyseisissä jäsenvaltioissa sekä absoluuttisesti mitattuna että suhteutettuna kuluttajaluottosopimusten kokonaisarvoon kyseisissä jäsenvaltioissa;
            
            
               ii)arvio sellaisten kuluttajien lukumäärästä, jotka ovat tehneet vertailuarvoon viittaavia kuluttajaluottosopimuksia kyseisissä jäsenvaltioissa sekä absoluuttisesti mitattuna että suhteutettuna kyseisten jäsenvaltioiden kokonaisväestöön;
            
            
               iii)kuluttajien velkaantuneisuusaste kyseisissä jäsenvaltioissa.
            
            
               5 artikla
                  Merkittävät kielteiset vaikutukset reaalitalouteen
            
            
               Toimivaltaisten viranomaisten on arvioitava, kohdistuuko reaalitalouteen merkittäviä kielteisiä vaikutuksia, ottamalla huomioon vertailuarvoon joko suoraan tai välillisesti vertailuarvojen yhdistelmässä viittaavien rahoitusvälineiden, rahoitussopimusten ja sijoitusrahastojen arvo kyseisissä jäsenvaltioissa sekä absoluuttisesti mitattuna että suhteutettuna kyseisten jäsenvaltioiden bruttokansantuloon.
            
            
               6 artikla
                  Merkittävät kielteiset vaikutukset kotitalouksien ja yritysten rahoitukseen
            
         
         
            
               Toimivaltaisten viranomaisten on arvioitava, kohdistuuko kotitalouksien ja yritysten rahoitukseen merkittäviä kielteisiä vaikutuksia yhdessä tai useammassa jäsenvaltiossa, seuraavia perusteita noudattaen:
            
            
               (a)kotitalouksille ja rahoitusalan ulkopuolisille yrityksille myönnettyjen vertailuarvoon viittaavien lainojen arvo kyseisissä jäsenvaltioissa sekä absoluuttisesti mitattuna että suhteutettuna kotitalouksien ja rahoitusalan ulkopuolisten yritysten lainojen kokonaisarvoon kyseisissä jäsenvaltioissa;
            
            
               (b)arvio vertailuarvoon viittaavia lainoja ottaneiden kotitalouksien lukumäärästä kyseisissä jäsenvaltioissa sekä absoluuttisesti mitattuna että suhteutettuna kotitalouksien kokonaislukumäärään kyseisissä jäsenvaltioissa;
            
            
               (c)arvio vertailuarvoon viittaavia lainoja ottaneiden rahoitusalan ulkopuolisten yritysten lukumäärästä kyseisissä jäsenvaltioissa sekä absoluuttisesti mitattuna että suhteutettuna rahoitusalan ulkopuolisten yritysten kokonaislukumäärään kyseisissä jäsenvaltioissa;
            
            
               (d)kotitalouksien ja yritysten velkaantuneisuusaste kyseisissä jäsenvaltioissa.
            
            
               7 artikla
                  Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 29.9.2017.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  EUVL L 171, 29.6.2016, s. 1.